Kaapstad-man vas oor meer as 200 rondes ammunisieArgieffoto ŉ 44-jarige man van Kaapstad is Dinsdag in hegtenis geneem nadat die polisie meer as 200 rondes ammunisie in sy besit gevind het in sy woonstel in Ottery in Kaapstad. “Lede van die Grassy Park-misdaadbekampingseenheid het inligting opgevolg en die woonstel in Leon Court in Ottery gaan deursoek,” het kapt. FC van Wyk, woordvoerder van die polisie, gesê. “Hulle het 100 lewendige 9mm.-, en 100 lewendige .38-rondes ammunisie gevind.” Hy sal binnekort in die Wynberg-landdroshof verskyn op aanklag van die onwettige besit van ammunisie. “Die gemeenskap se samewerking met die polisie het weereens tot ŉ groot sukses gelei,” het Van Wyk bygevoeg. “Enigiemand met inligting oor vuurwapens, ammunisie, dwelmmiddels of enige kriminele aktiwiteit in hul omgewing word versoek om hul onderskeie polisiestasies te kontak of skakel Crime Stop by 08600 10111.”